Diari Oficial de la Generalitat Valenciana


Sumari del DOGV 3619, del 05-11-1999 (1999/9338)

ORDRE de 26 d'octubre de 1999, de la Conselleria de Sanitat, per la qual s'estableix el procediment d'habilitació professional per a protètics dentals i higienistes dentals que exerciren sense titulació amb anterioritat a la regulació oficial d'ambdues professions.
-------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/10/26/(2)/dof/vci/html**

### Dades del document

Número de DOGV
:   3619

Data del DOGV
:   05-11-1999

Secció del DOGV
:   I. DISPOSICIONS GENERALS

Número del document
:   1999/9338


Data del document
:   26-10-1999

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * reconeixement de títols
    * odontologia
    * professió paramèdica
    * legislació

ORDRE de 26 d'octubre de 1999, de la Conselleria de Sanitat, per la qual s'estableix el procediment d'habilitació professional per a protètics dentals i higienistes dentals que exerciren sense titulació amb anterioritat a la regulació oficial d'ambdues professions. [1999/M9338]
  
La Llei 10/1986, de 17 de març (BOE de 20 de març de 1986), regulà la professió d'odontòleg i reconegué i creà, respectivament, les d'altres professionals relacionats amb la salut dental: la de protètic dental i la d'higienista dental. En la seua disposició transitòria s'anunciaven procediments específics per a l'habilitació professional d'aquells que acreditaren de manera fefaent que estaven exercint les professions acabades de reconéixer o creades en el moment de l'entrada en vigor de la llei.
  
En desplegament de la llei citada, el Reial Decret 1.594/1994, de 15 de juliol (BOE de 8 de setembre de 1994), fixà el contingut funcional de les professions d'odontòleg, protètic dental i higienista dental, vinculades als seus corresponents títols acadèmics habilitadors i determinà els requisits sanitaris mínims dels centres de salut dental. Al mateix temps, en la seua disposició transitòria primera, anuncià la regulació d'un procediment per a l'habilitació professional de protètics dentals i higienistes dentals que hagueren exercit les professions esmentades abans de l'entrada en vigor del reial decret.
  
El reglament citat preveuria l'habilitació professional directa per a aquells professionals que acreditaren haver exercit abans de l'entrada en vigor de la llei i per als qui acreditaren haver-ho fet durant un període de cinc anys abans de la publicació del mateix reial decret. No obstant això, aquells sol·licitants que, havent exercit la professió abans de la publicació d'aquest últim, no compliren els requisits esmentats, haurien de superar una prova d'aptitud que es convocaria anualment durant un període de tres anys.
  
En aquesta mateixa disposició transitòria es preveia la creació de comissions d'anàlisi encarregades de determinar tant els criteris a aplicar per les comunitats autònomes per a l'emissió del certificat acreditatiu d'habilitació professional com els criteris a aplicar en la realització de les proves d'aptitud.
  
L'Ordre de 14 de maig de 1997, del Ministeri de la Presidència (BOE de 19 de maig de 1997), va desplegar la disposició transitòria primera del Reial Decret 1.594/1994, i va crear les comissions d'anàlisi per a l'habilitació professional d'higienistes dentals i va establir un sistema específic de presentació de sol·licituds d'habilitació professional per al seu estudi per part de les comissions esmentades. Aquestes sol·licituds havien de presentar-se en el Ministeri de Sanitat i Consum, si bé, finalment, serien les comunitats autònomes les competents per a tramitar-les.
  
El treball de les citades comissions d'anàlisi culminà el juny de 1998 i les seues conclusions van ser publicades mitjançant la Resolució de 12 de juny de 1998 de la Subsecretaria del Ministeri de Sanitat (BOE de 27 de juliol de 1998).
  
Enviades les sol·licituds a les comunitats autònomes, aquestes han de dur a terme els procediments d'habilitació professional propis, dins del marc establit per la normativa esmentada. En qualsevol cas, les resolucions dictades per cada comunitat autònoma en el marc dels seus respectius procediments tindran efectes en totes elles. Per això, i en exercici de les competències en matèria de sanitat que correspon en la Comunitat Valenciana, en virtut del que estableix l'article 38 de l'Estatut d'Autonomia, en relació amb la Llei de Govern 5/1983, de 30 de desembre i el Decret 87/1999 pel qual s'aprova el Reglament Orgànic i Funcional de la Conselleria de Sanitat, modificat pel Decret 198/1999, de 19 d'octubre, és procedent regular el procediment d'habilitació professional de protètics i higienistes dentals sense titulació oficial que hagueren exercit aquestes professions abans del 9 de setembre de 1994.
  
En atenció de totes aquestes consideracions,
  
ORDENE
  
Article 1. Objecte
  
La present ordre té per objecte establir el procediment aplicable a la Comunitat Valenciana per a l'habilitació professional com a protètics dentals i higienistes dentals d'aquelles persones compreses en l'àmbit d'aplicació de la disposició transitòria primera del Reial Decret 1.594/1994, de 15 de juliol, pel qual es desplega el que preveu en la Llei 10/1986, que regula les professions d'odontòleg, protètic i higienista dental.
  
Article 2. Formes d'habilitació i requisits
  
L'habilitació professional a què fa referència el procediment que es regula en aquesta ordre pot obtenir-se mitjançant dues vies, que són:
  
1. Habilitació directa. L'emissió directa del certificat d'habilitació professional es farà a aquelles persones que estaven exercint la professió de protètic dental o d'higienista dental i que els siga d'aplicació la disposició transitòria de la Llei 10/1986:
  
- Que acrediten fefaentment que a l'entrada en vigor de la Llei 10/1986, estaven exercint la professió de protètic dental o d'higienista dental, segons pertoque; és a dir, haver exercit professionalment abans del dia 9 d'abril de 1986.
  
O bé, els resulte d'aplicació el que estableix la disposició transitòria primera del Reial Decret 1.594/1994,
  
- Que sense perjudici d'aquelles a les quals els resulte d'aplicació el requisit anterior, acrediten un exercici professional d'almenys cinc anys amb anterioritat a l'entrada en vigor del Reial Decret 1.594/1994; és a dir, haver exercit professionalment durant cinc anys abans del dia 9 de setembre de 1994.
  
2. Habilitació mitjançant una prova de competència. L'emissió del certificat d'habilitació professional s'emetrà després d'haver superat una prova de competència professional a la qual tindran accés aquelles persones que acrediten fefaentment haver exercit la professió de protètic dental o d'higienista dental abans del 9 de setembre de 1994, per un període inferior a cinc anys.
  
Article 3. Sol·licituds
  
1. Les persones interessades que consideren que reuneixen els requisits exigits en l'article 2 i que vulguen sol·licitar l'habilitació professional corresponent, hauran d'enviar una instància, dirigida al director de l'Escola Valenciana d'Estudis per a la Salut (EVES), segons el model que s'adjunta com a annex d'aquesta ordre, juntament amb la documentació necessària per a acreditar fefaentment l'exercici professional.
  
2. La presentació de la instància podrà fer-se en el registre de la Conselleria de Sanitat, situat al carrer del Misser Mascó, número 31 de València; o bé, en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini de presentació de sol·licituds serà de 20 dies naturals a partir de l'endemà de la publicació de la present ordre en el Diari Oficial de la Generalitat Valenciana.
  
4. Aquelles persones interessades en l'obtenció de l'habilitació professional de protètic dental o d'higienista dental que presentaren la seua sol·licitud d'acord amb l'Ordre de 14 de maig de 1997, del Ministeri de la Presidència (BOE núm. 119, de 19.05.1997) no hauran d'aportar més documentació, i quedaran incloses d'ofici en el procediment que ací es regula.
  
5. Les persones que si bé reuneixen els requisits exigits per a obtenir l'habilitació professional de conformitat amb algun dels procediments establits en l'Ordre de 14 de maig de 1997, però que no hagueren presentat la sol·licitud a la finalització del termini indicat en l'apartat 3 d'aquest article, no accediran, si és el cas, a la primera convocatòria de les proves, corresponent a 1999.
  
No obstant això, acabat el termini corresponent a la convocatòria de 1999, s'obrin dos terminis últims més: el primer, des de l'endemà de l'acabament del termini de presentació d'instàncies previst en l'article 3.3 fins al dia 31 de març de 2000, i el segon, des de l'1 d'abril de 2000 fins al 31 de març de 2001, de manera que les persones interessades podran efectuar la seua sol·licitud de certificat d'habilitació professional segons els casos previstos en l'article 2.
  
Article 4. Documentació
  
1. La instància prevista en l'article 3.1, el model de la qual s'adjunta com a annex d'aquesta ordre, haurà de dirigir-se degudament emplenada al director de l'Escola Valenciana d'Estudis per a la Salut, i s'acompanyarà de la documentació següent:
  
a) Quan la persona sol·licitant desitge l'habilitació professional com a protètic dental:
  
1. Els butlletins de cotització a la Seguretat Social referits a l'exercici professional en els períodes de temps previstos en l'article 2 de l'ordre; o el certificat d'aquestes cotitzacions expedides per l'entitat gestora que corresponga.
  
b) Quan la persona sol·licitant desitge l'habilitació professional com a higienista dental:
  
1. Els butlletins de cotització de la Seguretat Social referits a l'exercici professional en els períodes de temps previstos en l'article 2 de l'ordre; o el certificat d'aquestes cotitzacions expedides per l'entitat gestora que corresponga.
  
2. Certificat de les funcions exercides expedit pel metge especialista en estomatologia o per un llicenciat en odontologia, segons pertoque. En el supòsit que l'activitat s'haguera exercit en centres, establiments o serveis sanitaris de titularitat pública, el certificat haurà de ser visat pel gerent del centre o pel director. En els supòsits que la certificació corresponga a l'activitat exercida en centres, establiments o serveis sanitaris privats, la certificació ha de ser visada pel Col·legi Oficial d'Odontòlegs i Estomatòlegs a què pertanya la persona certificadora.
  
2. Qualsevol altra documentació, admesa en dret, que acredite el temps i la categoria d'exercici professional i la data del seu inici.
  
3. Els documents hauran de presentar-se en original o en còpia autenticada per fedatari públic. També serà admesa la còpia compulsada pels funcionaris encarregats de la recepció de la documentació, prèvia presentació del document original.
  
Article 5. Tramitació i resolució
  
1. L'Escola Valenciana d'Estudis per a la Salut de la Conselleria de Sanitat serà l'encarregada d'examinar totes les sol·licituds a què fa referència aquesta ordre, incloses les esmentades en l'article 3, així com la seua documentació adjunta.
  
2. Si alguna sol·licitud no reunia els requisits exigits o no estiguera acompanyada de la documentació preceptiva, es requerirà a la persona interessada per tal que, en el termini de deu dies, repare la falta o presente els documents omesos, amb indicació que si així no ho fera, se'l tindrà per desistit de la seua petició.
  
3. Una vegada examinada i comprovada la documentació requerida, el conseller de Sanitat resoldrà totes les sol·licituds presentades, excepte les previstes en l'article 3.5 que s'inclouran en algun dels tres apartats següents:
  
a) Habilitació professional directa per a aquells sol·licitants que hagueren exercit la professió corresponent abans del 9 d'abril de 1986 o que l'hagueren exercit durant un període de cinc anys, abans del 9 de setembre de 1994 i que, en els dos casos, l'hagueren acreditat fefaentment.
  
b) Habilitació professional condicionada a la superació d'una prova d'aptitud per a aquells sol·licitants que, havent exercit la professió abans del 9 de setembre de 1994, acreditaren un període inferior als cinc anys exigits per la disposició transitòria esmentada.
  
c) Denegació de l'habilitació professional per a aquells sol·licitants que no hagen exercit la professió abans del 9 de setembre de 1994 o que no pogueren acreditar aquesta circumstància per mitjà de la documentació que s'exigeix en l'article 4 de la present ordre.
  
4. Les resolucions dictades pel conseller de Sanitat seran notificades individualment a cada un dels sol·licitants.
  
5. Aquelles sol·licituds que siguen presentades a l'empara del que preveu l'article 3.5 d'aquesta ordre seran resoltes i notificades individualment, de tal manera que les persones interessades puguen tenir accés, si és el cas, a la realització d'almenys una de les tres proves d'aptitud previstes en aquest procediment.
  
Article 6. Proves d'aptitud. Publicitat de les convocatòries
  
1. Per a accedir a l'habilitació professional com a protètics dentals o higienistes dentals, aquells sol·licitants que hagen acreditat haver exercit la professió corresponent en un període anterior al dia 9 de setembre de 1994 que no arribe a cinc anys, hauran de superar alguna de les proves d'aptitud que es convocaran anualment durant tres anys consecutius mitjançant una resolució del conseller de Sanitat que es publicarà en el Diari Oficial de la Generalitat Valenciana.
  
2. Les resolucions de convocatòria indicaran el lloc i la data de celebració de les proves d'aptitud, almenys vint dies abans, també l'instrumental i l'equipament personal que hagen d'aportar els participants.
  
3. Les proves d'aptitud estaran dirigides a avaluar la competència professional de les persones interessades en els distints mòduls previstos en els currículums formatius d'ambdues professions i es realitzaran de manera ajustada als temes, criteris i modalitats que es descriuen en la Resolució de 12 de juny de 1998 de la Subsecretaria del Ministeri de Sanitat i Consum (BOE núm. 178, de 27 de juliol de 1998).
  
4. Els aspectes organitzatius i els criteris concrets d'avaluació de cada una de les proves d'aptitud que se celebren seran els que en cada cas establisquen els tribunals que es constituiran per a cada una de les especialitats i convocatòries.
  
5. Per a les proves d'aptitud d'habilitació de protètics dentals el tribunal estarà compost per:
  
- Un representant designat per la Conselleria de Sanitat, que hi farà de president.
  
- Un representant designat per la Conselleria de Sanitat.
  
- Un representant designat per la Conselleria de Cultura, Educació i Ciència.
  
- Dos representants designats per les associacions de protètics dentals de la Comunitat Valenciana, dels quals un, com a mínim, haurà de ser protètic dental titulat.
  
- Un tècnic de l'Escola Valenciana d'Estudis per a la Salut, sense vot en les decisions del tribunal, que hi farà de secretari.
  
6. Per a les proves d'aptitud d'habilitació d'higienistes dentals el tribunal estarà format per:
  
- Un representant designat per la Conselleria de Sanitat, que hi farà de president.
  
- Un representant designat per la Conselleria de Sanitat.
  
- Un representant designat per la Conselleria de Cultura, Educació i Ciència.
  
- Dos representants designats per les associacions d'higienistes dentals de la Comunitat Valenciana.
  
- Un odontòleg designat pel col·legi d'odontòlegs.
  
- Un tècnic de l'Escola Valenciana d'Estudis per a la Salut, sense vot en les decisions del tribunal, que hi farà de secretari.
  
7. La relació de persones que compondran els tribunals es farà pública amb anterioritat al començament de les proves d'aptitud. Aquestes persones podran ser recusades a partir d'aqueix moment i en el termini que s'indique, tal com preveu l'article 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El tribunal actuarà d'acord amb la normativa prevista per a òrgans col·legiats en la Llei 30/1992, de 26 de novembre, i l'assistència dels seus membres s'ajustarà al que disposa el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris.
  
8. El resultat de les proves d'aptitud, amb la qualificació d'apte o no apte, es farà públic mitjançant una relació en els taulers d'anuncis dels serveis centrals de la Conselleria de Sanitat i en els de les seues direccions territorials. Aquesta relació serà elevada pel tribunal al conseller de Sanitat, el qual dictarà les resolucions corresponents.
  
Article 7. Certificat acreditatiu d'habilitació professional
  
El subsecretari per a l'Agència Valenciana de la Salut expedirà el certificat acreditatiu d'habilitació professional a favor d'aquells sol·licitants que hagueren obtingut una resolució de reconeixement d'habilitació professional per qualsevol de les vies ressenyades.
  
DISPOSICIÓ ADDICIONAL
  
Les resolucions recaigudes quant a les sol·licituds presentades en el termini establit en la citada Ordre del Ministeri de Presidència del 14 de maig de 1997 (BOE de 19 de maig de 1997), amb anterioritat a l'entrada en vigor d'aquesta ordre, s'entendran dictades conforme a algun dels procediments que ara s'estableixen.
  
DISPOSICIÓ TRANSITÒRIA
  
Les persones que hagueren presentat les seues sol·licituds d'habilitació per a protètics dentals o higienistes dentals entre la finalització del termini previst en l'esmentada ordre de 14 de maig de 1997 i la publicació de la present ordre en el Diari Oficial de la Generalitat Valenciana, no necessitaran reiterar-les, i es tramitaran d'ofici en els termes previstos en aquesta ordre.
  
DISPOSICIONS FINALS
  
Primera
  
En tot allò que no preveu aquesta ordre, serà d'aplicació el que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i la Llei 4/1999, de 13 de gener, de modificació de la Llei 30/1992, de 26 de novembre.
  
Segona
  
Aquesta ordre vigirà l'endemà de ser publicada en el Diari Oficial de la Generalitat Valenciana.
  
València, 26 d'octubre de 1999
  
El conseller de Sanitat,


Còpia Permalink ELI